Renáta Kazíková

Renáta Kazíková (rod. Dočolomanská, v prvom manželstve Tesárková; * 4. apríl 1936, Săcălaz, Rumunsko – 2. máj 2013, Bratislava, Slovensko) bola slovenská herečka, televízna hlásateľka a dramaturgička, sestra hercov Michala Dočolomanského, Lucie Bernusovej a Petronely Valentovej. 

Bola najstaršou dcérou z jedenástich detí pedagóga a kultúrneho činiteľa Rudolfa Dočolomanského (1899 – 1954), ktorý pôsobil medzi rumunskými Slovákmi. Jej matka Florianna Bodea (1915 – 1995) mala rumunskú národnosť. Od roku 1942 do konca druhej svetovej vojny žila rodina Dočolomanských v obci Nedeca, ktorá patrila Slovenskému štátu. Po vojne sa opäť stala súčasťou Poľska, Dočolomanskí boli vyhnaní a presťahovali sa do obce Mlynčeky (okres Kežmarok), neskôr do obce Nebojsa (dnes časť Galanty, kde jej otec pôsobil ako riaditeľ základnej školy až do svojej smrti v roku 1954. Následne sa rodina presťahovala do Svätého Jura.

V roku 1958 vo filme režiséra Jána Lacka Šťastie príde v nedeľu stvárnila hlavnú ženskú rolu – Evu Dvorčíkovú. Jej postava očarí troch priateľov súčasne (Marián Kleis st., Anton Mrvečka a Ivan Mistrík), ktorí sa rozhodnú, že budú losovať, kto sa smie uchádzať o jej priazeň. Išlo o jej jedinú filmovú úlohu. Následne pôsobila ako hlásateľka a dramaturgička v Česko-slovenskej televízii. Herecky účinkovala v Dedinskom divadle v Trnave.

Jej druhý manžel bol diplomat pôsobiaci v Indii a Egypte, kam s ním cestovala.

 Referencie 

Kategória:Narodenia 4. apríla
Kategória:Narodenia v 1936
Kategória:Úmrtia v 2013
Kategória:Slovenské divadelné herečky
Kategória:Slovenské filmové herečky
Kategória:Slovenskí televízni dramaturgovia
Kategória:Slovenskí televízni hlásatelia
Kategória:Súrodenci v herectve
Kategória:Slovenské osobnosti rumunského pôvodu